《登山险绝已非人境遂赋游仙招隐之歌游仙歌》
明代·王慎中

今我忽兮不乐，驾言游兮名山。陟岩岫兮崆嵑，蹑绝顶兮㠝岏。

烟霏霏兮云在下，信斯美兮非人寰。山中之人兮冰雪颜，沆瀣饮兮琼膏餐。

神炯炯兮霍耀，肤绰约兮流素丹。糁瑶蕊兮翳文芝，饵五术兮佩华菅。

驷玉虬兮驭凫鹥，凤凰翼盖兮翔文鸾。宓妃婵媛兮后乘丰隆，屏翳兮郁以承銮。

纷飘飖兮下御，倏往来兮山之间。辟天阍兮延予，启玉粲兮嫣然。

导予兮元秘，授予兮灵诠。揖洪厓兮为侣，快执袂兮偓佺。

朅浩荡兮高举，极玄圃兮阆颠。超溟涬兮若视，遗龙蠖兮空筌。

作者简介：王慎中 (1509年10月10日—1559年8月19日[1] ），字道思，早年因读书于清源山中峰遵岩，号遵岩居士，后号南江。因家庭排行第二，又称王仲子，晋江（今属福建）人。明代诗人、散文家，嘉靖八才子之首，为明朝反复古风的代表人物之一。